P. Hrušovský, predseda NR SR: (2004-02-03):
J. Hurban, poslanec: Ďakujem pekne. Vážený pán predseda, vážený pán podpredseda vlády, ctené kolegyne a kolegovia, vláda Slovenskej republiky predložila Národnej rade sériu piatich zákonov o spotrebnej dani z piva, minerálnych olejov, tabakových výrobkov, liehu a vína. Pri štúdiu predkladaných návrhov som zistil, že tieto zákony neriešia dostatočne a v celom rozsahu problematiku takzvaného predaja duty-free. Zámerom mojich pozmeňujúcich návrhov, ktoré budem postupne predkladať pri prerokúvaní tlače 464 o spotrebnej dani z piva, tlače 466 o spotrebnej dani z tabakových výrobkov, tlače 467 o spotrebnej dani z liehu a tlače 468 o spotrebnej dani z vína, je dať komplexný právny rámec predaju tovarov oslobodených od dane cestujúcimi mimo územia Európskej únie, ako aj osobám požívajúcim imunitu a výsady podľa medzinárodných zmlúv. A tu chcem zdôrazniť, že ktoré sú v súlade s legislatívou Európskej únie a ktorá takéto predaje umožňuje. Považujem za veľmi dôležité pokryť všetky aspekty tejto podnikateľskej aktivity už aj z toho dôvodu, aby nedochádzalo k rôznej interpretácii zákona, respektíve k snahám o obchádzanie zákona. Cieľom pozmeňujúcich návrhov je priblížiť sa k štandardu Európskej únie v oblasti poskytovania uvedených služieb, čo bude mať nesporne priaznivý vplyv aj na služby cestujúcim. Nemenej dôležitým momentom je i snaha zjednodušiť štátnu administratívu súvisiacu s touto činnosťou a uľahčiť kontrolu zo strany colných orgánov. Na základe podrobného rozboru a po konzultáciách s renomovanými poradenskými spoločnosťami, ako aj odborníkmi na spotrebné dane a právo som dospel k názoru, že legislatíva Európskej únie neobsahuje žiadne ustanovenia, ktoré by zaväzovali členské krajiny, aby zrušili predaj tovaru oslobodeného od spotrebnej dane cestujúcim, ktorí cestujú mimo územia Európskej únie leteckým alebo námorným dopravným prostriedkom. Predaj cestujúcim s priamou destináciou mimo územia Európskej únie, teda takzvaní oprávnení cestujúci, vždy bol a stále je riadený režimom vývoz – dovoz. Preto na úrovni Európskej únie neexistuje špeciálna legislatíva, ktorá by sa zaoberala predajom typu duty-free takzvaným oprávneným cestujúcim. Členské štátny preto môžu zaviesť svoje vlastné pravidlá, ktoré tento predaj umožňujú za predpokladu, že tieto pravidlá budú vylučovať predaj tovaru oslobodeného od spotrebnej dane tým osobám, ktoré cestujú v rámci územia Európskej únie, teda takzvaní neoprávnení cestujúci. I keď sa v súvislosti s oslobodením od dane pri predaji tovarov oprávneným cestujúcim spomína len letecký alebo námorný dopravný prostriedok, niektoré členské krajiny, ako napríklad Grécko, tento predaj uskutočňujú i na hraničných cestných priechodoch, kde je vybudovaná celá sieť predajní typu duty-free. Rovnako existuje aj rôzny prístup k predajom tovaru osobám požívajúcim výsady a imunitu. V niektorých členských krajinách sa uplatňuje refundácia spotrebnej dane, v iných oslobodenie od jej platenia, napríklad v Španielsku. Ako som už povedal, keďže nie sú legislatívne prekážky zo strany Európskej únie, nevidím dôvod, prečo by táto problematika nemohla byť na Slovensku upravená vlastnou právnou úpravou. Chcem zdôrazniť, že predkladané pozmeňujúce návrhy nemajú dosah na štátny rozpočet, sú neutrálne, sú v súlade s legislatívou Európskej únie, uľahčujú a zjednodušujú administratívu štátnych orgánov. Naopak, ich neprijatím sa zhoršia podmienky pre slovenské podnikateľské subjekty, podstatne sa zníži komfort osobám požívajúcim imunitu a výsady podľa medzinárodných zmlúv a negatívne zasiahne do kvality služieb v turistickom ruchu. A teraz už k samotnému pozmeňujúcemu návrhu k vládnemu návrhu zákona o spotrebnej dani z piva. 1. K § 8 ods. 2, samotný text: za § 8 ods. 2 písm. h) sa vkladá nové písm. i), ktoré bude znieť takto: „i) v pozastavení dane, ktoré bolo predané v daňovom sklade osobám iných štátov, ktoré požívajú výsady a imunity podľa medzinárodných zmlúv (ďalej len „zahraničný zástupca“)“. 2. Za § 8 ods. 2 sa vkladajú nové odseky 3 až 11, ktoré budú znieť takto: „(3) Na účely tohto zákona zahraničným zástupcom je a) diplomatická misia a konzulárny úrad so sídlom na území Slovenskej republiky s výnimkou konzulárneho úradu vedeného honorárnym konzulom, b) medzinárodná organizácia a jej oblastná úradovňa (ďalej len „medzinárodná organizácia“) so sídlom na území Slovenskej republiky, ktorá je zriadená podľa medzinárodnej zmluvy, c) diplomatický zástupca misie, ktorý nie je občanom Slovenskej republiky a nemá trvalý pobyt na území Slovenskej republiky, d) konzulárny úradník, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou honorárneho konzulárneho úradníka, e) člen administratívneho personálu a technického personálu misie, ktorý nie je občanom Slovenskej republiky a nemá trvalý pobyt na území Slovenskej republiky, f) konzulárny zamestnanec, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou zamestnanca konzulárneho úradu vedeného honorárnym konzulom, g) úradník medzinárodnej organizácie, ktorý nie je občanom Slovenskej republiky, nemá trvalý pobyt na území Slovenskej republiky a je trvale pridelený na výkon úradných funkcií v Slovenskej republike. (4) Predaj piva bez dane sa umožní zahraničným zástupcom tých štátov, ktoré vracajú daň alebo poskytujú obdobné zvýhodnenie občanom Slovenskej republiky, ak požívajú výsady a imunity podľa medzinárodnej zmluvy (ďalej len „slovenský zástupca“), a to v rozsahu podľa odsekov 6 až 10. (5) Ak iný štát nevracia daň alebo neposkytuje obdobné zvýhodnenie slovenským zástupcom v rozsahu poskytovanom Slovenskou republikou, umožní sa zahraničným zástupcom tohto štátu predaj piva podľa § 8 ods. 2 písm. i) alebo obdobné zvýhodnenie najviac v rozsahu, v akom tento štát vracia daň alebo poskytuje obdobné zvýhodnenie slovenským zástupcom. Vzájomnosť sa nevzťahuje na medzinárodné organizácie a ich úradníkov. (6) Zahraničnému zástupcovi uvedenému v odseku 3 písm. a) sa umožní nakúpiť pivo bez dane najviac v množstve, pri ktorom by inak daň bola zaplatená v cene piva do výšky 50 000 Sk za kalendárny rok. (7) Zahraničnému zástupcovi uvedenému v odseku 3 písm. b) sa umožní nakúpiť pivo bez dane najviac v množstve, pri ktorom by inak daň bola zaplatená v cene piva do výšky 10 000 Sk za kalendárny rok. (8) Zahraničnému zástupcovi uvedenému v odseku 3 písm. c) až f), ktorého diplomatická misia alebo konzulárny úrad má sídlo na území Slovenskej republiky, sa umožní nakúpiť pivo bez dane na osobnú spotrebu najviac v množstve, pri ktorom by inak daň bola zaplatená v cene piva za kalendárny rok do výšky pre a) šéfa misie 5 000 Sk, b) vedúceho konzulárneho úradu 3 000 Sk, c) člena diplomatického personálu 1 000 Sk, d) člena administratívneho a technického personálu 500 Sk. (9) Zahraničnému zástupcovi uvedenému v ods. 3 písm. c) až f), ktorého diplomatická misia alebo konzulárny úrad má sídlo mimo územia Slovenskej republiky, sa umožní nakúpiť pivo určené na osobnú spotrebu bez dane najviac v množstve, pri ktorom by inak daň bola zaplatená v cene piva za kalendárny rok do výšky pre a) šéfa misie 2 500 Sk, b) vedúceho konzulárneho úradu 1 500 Sk, c) člena diplomatického personálu 500 Sk, d) člena administratívneho a technického personálu 250 Sk. (10) Zahraničnému zástupcovi uvedenému v ods. 3 písm. g) sa umožní nakúpiť pivo bez dane určené na osobnú spotrebu najviac v množstve, pri ktorom by inak daň bola zaplatená v cene piva do výšky 2 500 Sk za kalendárny rok. (11) Colný úrad určí podmienky predaja piva podľa § 8 ods. 2 písm. i).“ Odôvodnenie: Uvedený pozmeňujúci návrh nemá dosah na štátny rozpočet a nie je v rozpore s legislatívou Európskej únie, ktorá členským štátom ukladá povinnosť oslobodiť od dane predaj piva zahraničnému zástupcovi. Oslobodenie od dane je možné uplatniť buď neuplatnením dane, alebo vrátením zaplatenej dane. Neuplatnenie dane namiesto vrátenia zaplatenej dane je administratívne jednoduchšie a vyžaduje si jednoduchšiu kontrolu. Colný úrad je oprávnený stanoviť podmienky, za akých sa takýto predaj bez dane bude uskutočňovať. Navrhované oslobodenie od dane bude mať v zásade rovnaký dosah na štátny rozpočet ako vrátenie zaplatenej dane. Okrem toho zachová úroveň zamestnanosti v tejto oblasti podnikania. 3. K § 14. Paragraf 14 sa vypúšťa a doterajšie § 15 až 45 sa označujú ako § 14 až 44. Odôvodnenie: Uvedený návrh súvisí so zmenou oslobodenia predaja piva pre zahraničných zástupcov, keď namiesto vrátenia zaplatenej dane sa bude uplatňovať oslobodenie predaja. 4. K § 31, pôvodne to bol § 32. Paragraf 31 ods. 1 bude znieť takto: „(1) Od dane je oslobodené pivo predávané v tranzitnom priestore medzinárodných letísk a prístavov a na palubách lietadiel výlučne fyzickým osobám, ktoré bezprostredne opustia, prípadne opustia s medzipristátím v inom členskom štáte, ak je pri takomto medzipristátí zamedzené opustenie tranzitného priestoru územie spoločenstva. Pivo oslobodené od dane smie byť predané týmto osobám až po overení, že ich cieľové letisko alebo cieľový prístav je v treťom štáte. Právnická osoba alebo fyzická osoba, ktorá uskutočňuje takýto predaj, je povinná zabezpečiť, aby na predajnom doklade bolo vyznačené meno a priezvisko fyzickej osoby, číslo letu alebo plavby, cieľové letisko alebo prístav kupujúceho, obchodný názov piva, prípadne ostatných tovarov podliehajúcich spotrebnej dani podľa osobitného predpisu a cena tovaru.“ 5. § 31 ods. 7 bude znieť takto: „(7) Colný úrad v povolení na prevádzkovanie tranzitného daňového skladu uvedie podmienky na prevádzkovanie takéhoto skladu.“ Odôvodnenie: Zaradenie predaja tovaru oslobodeného od spotrebnej dane v tranzitnom priestore prístavov je bežnou praxou v mnohých členských štátoch. Cestujúci a posádky osobných a nákladných plavidiel budú i po vstupe Slovenskej republiky do Európskej únie i naďalej prechádzať v prístavoch na Dunaji pasovou kontrolou a cez tranzit sa nalodia na riečne plavidlá, na ktorých môžu opustiť územie Európskej únie, napríklad Srbsko, Čierna Hora, Bulharsko, Rumunsko a iné. Pri týchto cieľových krajinách a za predpokladu, že bude zrejmé, že cestujúci alebo posádka plavidla neopustia plavidlo na území Európskej únie, existuje záruka, že tovar, ktorý by normálne podliehal spotrebnej dani, bude vyvezený mimo územia Európskej únie. Zabezpečenie povinnej účasti colného úradu pri povolení prevádzkovania tranzitného skladu je zárukou prehľadnosti transakcií. To je všetko, pán predseda, skončil som, ďakujem.